b'\n_START_ARTICLE_\nGeneral Electric\n_START_SECTION_\nVerslo modelis\n_START_PARAGRAPH_\nBendrov\xc4\x97 gamina daugiau kaip pus\xc4\x99 oro laineri\xc5\xb3 varikli\xc5\xb3, i\xc5\xa1 j\xc5\xb3 transatlantiniams, komerciniams, karo l\xc4\x97ktuvams, sraigtasparniams ir kitiems. Viena i\xc5\xa1 jos gamybos sri\xc4\x8di\xc5\xb3 - elektros \xc4\xafranga ir varikliai dideliems automobiliams, lokomotyvams, elektros turbinos, \xc4\xafranga dujotiekiams, laivams, duj\xc5\xb3 ir naftos gavybos platformoms. Medicinos sri\xc4\x8diai ji tiekia sud\xc4\x97ting\xc4\x85 diagnostin\xc4\x99 aparat\xc5\xabr\xc4\x85. I\xc5\xa1 buitini\xc5\xb3 gamini\xc5\xb3 jau platesniam vartotojui yra skirti \xc5\xa1aldytuvai, ap\xc5\xa1vietimo \xc4\xafranga, \xc4\xafvair\xc5\xabs plastikai elektros ir telekomunikacij\xc5\xb3 aparat\xc5\xabrai, automobiliams. Energetikos verslas gamina \xc4\xafrengimus atomin\xc4\x97ms, \xc5\xa1ilumin\xc4\x97ms, v\xc4\x97jo ir saul\xc4\x97s elektrin\xc4\x97ms, turbinas. GE taip pat si\xc5\xablo \xc4\xafrang\xc4\x85 ir paslaugas naftos apdirbimo, vandens valymo pramonei. Finans\xc5\xb3 sektoriuje GE paprastai finansuoja didelius infrastrukt\xc5\xabros objektus, pavyzd\xc5\xbeiui, dalyvauja ir investuoja \xc4\xaf elektros objekt\xc5\xb3 privatizavim\xc4\x85, teikia i\xc5\xa1perkamosios nuomos paslaugas nuomojant ir \xc4\xafsigyjant l\xc4\x97ktuvus. Ma\xc5\xbeesniems klientams teikia b\xc5\xabsto ir kitas paskolas. GE priklauso NBC ir kitos televizijos.\n_START_SECTION_\nI\xc5\xa1takos\n_START_PARAGRAPH_\nGarsus JAV i\xc5\xa1rad\xc4\x97jas Tomas Edisonas buvo vienas i\xc5\xa1 pirm\xc5\xb3j\xc5\xb3, pritaikiusi\xc5\xb3 masin\xc4\x97s produkcijos principus ir plat\xc5\xb3 komandin\xc4\xaf darb\xc4\x85 i\xc5\xa1radim\xc5\xb3 k\xc5\xabrimo procesui. Edisonas buvo ne tik puikus i\xc5\xa1rad\xc4\x97jas, bet ir gabus verslininkas. Per savo gyvenim\xc4\x85 jis \xc4\xafk\xc5\xabr\xc4\x97 net 14 s\xc4\x97kming\xc5\xb3 versl\xc5\xb3. 1890 m. i\xc5\xa1rad\xc4\x97jas \xc4\xafk\xc5\xabr\xc4\x97 Edison General Electric kompanij\xc4\x85, kuri u\xc5\xbesi\xc4\x97m\xc4\x97 veikla, susijusia su Edisonui priklausan\xc4\x8diais patentais elektros srityje. Po poros met\xc5\xb3 \xc4\xafvyko Edison General Electric ir konkuruojan\xc4\x8dios Thomson-Houston Company susijungimas. Abiem kompanijoms priklaus\xc4\x97 dalis svarbi\xc5\xb3 patent\xc5\xb3 elektros srov\xc4\x97s praktinio taikymo srityje, tod\xc4\x97l susijung\xc4\x99 jos gal\xc4\x97jo daug papras\xc4\x8diau pl\xc4\x97toti savo veikl\xc4\x85. Naujoji bendra \xc4\xafmon\xc4\x97 buvo pavadinta General Electric.'